Document ID: 32015R0001

DELEGOVANÉ NARIADENIE KOMISIE (EÚ) 2015/1
z 30. septembra 2014,
ktorým sa dopĺňa nariadenie Európskeho parlamentu a Rady (ES) č. 1060/2009, pokiaľ ide o regulačné technické predpisy o pravidelnom podávaní správ o poplatkoch účtovaných ratingovými agentúrami na účely stáleho dohľadu zo strany Európskeho orgánu pre cenné papiere a trhy
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1060/2009 zo 16. septembra 2009 o ratingových agentúrach (1), a najmä na jeho článok 21 ods. 4a tretí pododsek,
keďže:
(1)
V článku 11 ods. 3 a oddiele E časti II bode 2 prílohy I k nariadeniu (ES) č. 1060/2009 sa vyžaduje, aby ratingové agentúry každoročne poskytli orgánu ESMA zoznam poplatkov účtovaných každému klientovi za jednotlivé úverové ratingy a akékoľvek doplnkové služby, ako aj svoju cenovú politiku vrátane štruktúry poplatkov a kritérií tvorby cien týkajúcich sa úverových ratingov pre rôzne triedy aktív. Je nevyhnutné stanoviť technické podrobnosti o obsahu správ, ktoré majú podávať ratingové agentúry, a o formáte, ktorý majú používať, aby splnili svoje záväzky a umožnili ESMA vykonávať právomoci stáleho dohľadu.
(2)
V záujme zmiernenia konfliktov záujmov a uľahčenia spravodlivej hospodárskej súťaže na trhu s úverovými ratingmi by mal ESMA zabezpečiť, aby cenové politiky, postupy a v konečnom dôsledku ani poplatky účtované ratingovými agentúrami klientom neboli diskriminačné. Rozdiely v poplatkoch účtovaných za ten istý druh služby by mali byť odôvodniteľné rozdielom v skutočných nákladoch na poskytnutie danej služby rôznym klientom. Okrem toho by poplatky účtované za ratingové služby pre určitého emitenta nemali závisieť od výsledkov vykonanej práce.
(3)
Poplatok za informácie, ktoré majú predkladať registrované ratingové agentúry, by mal ESMA umožniť identifikovať úverové ratingy, ktoré by si vyžadovali podrobnejšie preskúmanie a prípadné ďalšie následné opatrenia dohľadu. Za úverové ratingy a doplnkové služby, ktoré majú podobné vlastnosti, by sa mali vyberať podobné poplatky, pričom rozdiely v úrovni poplatkov by mali byť odôvodnené rozdielnymi nákladmi. Zozbierané informácie by mali ESMA umožniť, aby pre každú registrovanú ratingovú agentúru určil porovnateľné služby a príslušné poplatky za ne a aby odhalil akékoľvek významné odchýlky v účtovaných poplatkoch. ESMA môže následne vykonať vyšetrovanie s cieľom overiť, či sa všetky takéto poplatky stanovujú podľa zákonných cenových politík a postupov a rozdiely v úrovni poplatkov založené na rozdieloch v nákladoch sú v súlade so zásadami spravodlivej hospodárskej súťaže, nie sú spôsobené konfliktmi záujmov a nezávisia od výsledkov vykonanej práce.
(4)
Cenová politika a postupy by sa mali oznamovať pre každý druh ratingu. Na účely podávania správ a s cieľom jednoznačne rozlíšiť každú cenovú politiku a postup, ako aj ich príslušné aktualizácie by každé znenie cenovej politiky s príslušnými sadzobníkmi poplatkov, programami poplatkov a postupmi malo mať identifikačné číslo. Na všetky ostatné účely by cenové politiky mali zahŕňať štruktúry poplatkov alebo sadzobníky poplatkov, ako aj kritériá tvorby cien, ktoré môže uplatňovať osoba alebo osoby pri dojednávaní poplatkov účtovaných za individuálny úverový rating. Cenové politiky by mali obsahovať aj frekvenciu alebo iné programy poplatkov, ktoré môže hodnotený subjekt alebo upisovateľ využívať v podobe odlišných poplatkov účtovaných za individuálny rating alebo súbor úverových ratingov. Ratingové agentúry by mali zaznamenávať všetky prípady, v ktorých sa neuplatňovali cenové politiky, sadzobníky poplatkov, programy poplatkov a postupy, ako aj všetky prípady odchýlok od cenovej politiky uplatňované na individuálny úverový rating s jasnou identifikáciou dotknutého úverového ratingu.
(5)
Zaregistrované ratingové agentúry, ktoré sú súčasťou skupiny, by mali byť schopné predkladať svoje údaje o ratingoch orgánu ESMA samostatne alebo by mali predkladaním údajov v mene všetkých členov skupiny, na ktorých sa vzťahujú požiadavky na podávanie správ, poveriť niektorú z ďalších ratingových agentúr v rámci tejto skupiny.
(6)
Na účely tohto nariadenia by „štruktúrovanie emitovaného dlhového nástroja“ a „emisia dlhového nástroja“ mali zahŕňať finančné nástroje alebo iné aktíva, ktoré vyplývajú zo sekuritizačnej transakcie alebo schémy uvedenej v článku 4 bode 61 nariadenia Európskeho parlamentu a Rady (EÚ) č. 575/2013 (2).
(7)
S cieľom umožniť registrovaným ratingovým agentúram vyvíjať primerané systémy a postupy v súlade s technickými špecifikáciami, ktoré poskytol ESMA, a zabezpečiť úplné a správne predkladanie údajov o poplatkoch by registrované ratingové agentúry mali na začiatku predkladať údaje o jednotlivých poplatkoch deväť mesiacov po nadobudnutí účinnosti tohto nariadenia. Úvodná správa by mala byť vypracovaná vzhľadom na údaje o poplatkoch po nadobudnutí účinnosti tohto nariadenia. Takáto povinnosť by sa nemala chápať ako zbavenie povinnosti registrovaných ratingových agentúr predkladať pravidelné informácie o poplatkoch v súlade s článkom 11 ods. 3 nariadenia (EÚ) č. 1060/2009 počas prechodného obdobia.
(8)
Cenové politiky a postupy by sa mali priebežne zabezpečovať tak, aby sa správy o všetkých podstatných zmenách podávali po ich prijatí bez zbytočného zdržania a najneskôr 30 dní po ich vykonaní. Informácie, ktoré sa majú predkladať, by mali byť uvedené v štandardnom formáte, aby ESMA mohol tieto záznamy prijímať a spracúvať automaticky vo svojich interných systémoch. Z dôvodu technických ťažkostí a technického pokroku je možné, že ESMA bude musieť prostredníctvom osobitných oznámení alebo usmernení aktualizovať a oznamovať niektoré technické pokyny týkajúce sa prenosu alebo formátu súborov, ktoré majú predkladať registrované ratingové agentúry.
(9)
Ak ratingová agentúra nedodržiava požiadavky na podávanie správ, mal by byť ESMA splnomocnený požiadať o informácie rozhodnutím podľa článku 23b ods. 3 nariadenia (ES) č. 1060/2009 alebo prijať iné opatrenia v oblasti vyšetrovania.
(10)
Toto nariadenie je založené na návrhu regulačných technických predpisov, ktorý ESMA predložil Komisii v súlade s článkom 10 nariadenia Európskeho parlamentu a Rady (EÚ) č. 1095/2010 (3).
(11)
ESMA uskutočnil otvorené verejné konzultácie o návrhu regulačných technických predpisov, z ktorého toto nariadenie vychádza, analyzoval potenciálne súvisiace náklady a prínosy a požiadal o stanovisko Skupinu zainteresovaných strán v oblasti cenných papierov a trhov vytvorenú v súlade s článkom 37 nariadenia (EÚ) č. 1095/2010,
PRIJALA TOTO NARIADENIE:
Článok 1
Všeobecné zásady
1. Zaregistrované ratingové agentúry podávajú ESMA tieto druhy správ:
a)
cenové politiky a postupy, ako sa uvádza v článku 2;
b)
údaje o poplatkoch za ratingové činnosti poskytované v rámci modelu „emitent platí“, ako sa uvádza v článku 3 ods. 1;
c)
údaje o poplatkoch za ratingové činnosti poskytované v rámci modelu „upisovateľ alebo investor platí“, ako sa uvádza v článku 3 ods. 2.
2. Zaregistrované ratingové agentúry zabezpečujú presnosť a úplnosť informácií a údajov predkladaných orgánu ESMA.
3. V prípade skupín ratingových agentúr môžu členovia každej skupiny poveriť jedného člena podávaním správ požadovaných podľa tohto nariadenia v ich mene. Každá ratingová agentúra, v mene ktorej sa podáva správa, sa identifikuje v údajoch predložených orgánu ESMA.
Článok 2
Cenové politiky a postupy
1. Registrované ratingové agentúry predkladajú ESMA svoje cenové politiky, štruktúru poplatkov alebo sadzobníky poplatkov a kritériá tvorby cien týkajúce sa tých hodnotených subjektov alebo finančných nástrojov, na ktoré vydávajú úverové ratingy, a prípadne aj cenové politiky týkajúce sa doplnkových služieb.
2. Registrované ratingové agentúry zabezpečia, aby cenové politiky pre každý druh ponúkaného úverového ratingu obsahovali alebo dopĺňali tieto položky:
a)
mená osôb zodpovedných za schválenie a zachovávanie cenových politík, sadzobníkov poplatkov a/alebo programov poplatkov vrátane tých osôb, ktoré sú zodpovedné za stanovovanie poplatkov, interný identifikátor, funkciu a interný odbor, na ktorom tieto osoby pracujú;
b)
akékoľvek interné usmernenia na uplatňovanie kritérií tvorby cien v cenovej politike, sadzobníkov poplatkov a/alebo programov poplatkov, ktoré sa týkajú stanovovania individuálnych poplatkov;
c)
podrobný opis škály poplatkov alebo sadzobníka poplatkov a kritérií platných pre rôzne druhy poplatkov vrátane poplatkov stanovených v sadzobníkoch poplatkov;
d)
podrobný opis akéhokoľvek programu poplatkov vrátane vzťahového programu, programu frekvencie používania, vernostného alebo iného programu, a to vrátane kritérií uplatňovania a škály poplatkov, ktoré môžu využívať individuálne úverové ratingy alebo súbor ratingov z hľadiska poplatkov;
e)
podľa potreby zásady a pravidlá tvorby cien, ktoré sa majú použiť vždy, ak existuje vzťah alebo prepojenie medzi poplatkami účtovanými za ratingové služby a doplnkové služby alebo akékoľvek iné služby poskytované klientovi v zmysle oddielu E časti II bodu 2 druhého pododseku prílohy I k nariadeniu (ES) č. 1060/2009 (ďalej len klient) ratingovou agentúrou a/alebo ktorýmkoľvek subjektom patriacim do skupiny ratingovej agentúry v zmysle článkov 1 a 2 smernice Rady 83/349/EHS (4), ako aj ktorýmkoľvek subjektom prepojeným s ratingovou agentúrou alebo inou spoločnosťou skupiny ratingovej agentúry vzťahom v zmysle článku 12 ods. 1 smernice 83/349/EHS;
f)
geografický rozsah uplatňovania cenovej politiky, sadzobníka poplatkov alebo programu poplatkov, pokiaľ ide o sídlo klientov a ratingovej agentúry alebo agentúr uplatňujúcich cenovú politiku, sadzobník poplatkov alebo program poplatkov;
g)
mená osôb oprávnených stanovovať poplatky a iné platby na základe príslušnej cenovej politiky, sadzobníka poplatkov alebo programu poplatkov vrátane tých osôb, ktoré sú zodpovedné za stanovovanie poplatkov, interný identifikátor, funkciu a interný odbor, na ktorom tieto osoby pracujú.
3. Registrované ratingové agentúry zabezpečia, aby cenové postupy obsahovali alebo dopĺňali tieto položky:
a)
mená osôb zodpovedných za schválenie a zachovávanie postupov vykonávania cenových politík vrátane osôb, ktoré sú zodpovedné za stanovovanie poplatkov, interný identifikátor, funkciu a interný odbor, na ktorom tieto osoby pracujú;
b)
podrobný opis platných postupov a kontrol s cieľom zabezpečiť a monitorovať prísne dodržiavanie cenových politík;
c)
podrobný opis platných postupov na zníženie poplatkov alebo inú odchýlku od sadzobníka poplatkov alebo programov poplatkov;
d)
mená osôb, ktoré sú priamo zodpovedné za monitorovanie uplatňovania cenovej politiky na jednotlivé poplatky vrátane interného identifikátora, funkcie a interného odboru, na ktorom tieto osoby pracujú;
e)
mená osôb, ktoré sú priamo zodpovedné za zabezpečenie súladu jednotlivých poplatkov s cenovými politikami vrátane interného identifikátora, funkcie a interného odboru, na ktorom tieto osoby pracujú;
f)
podrobný opis opatrení, ktoré sa majú prijať v prípade porušenia cenových politík, sadzobníkov poplatkov, programov poplatkov a postupov;
g)
podrobný opis postupu podávania správ orgánu ESMA o akomkoľvek závažnom porušení cenových politík alebo postupov, ktoré môže vyústiť do porušenia oddielu B bodu 3c prílohy I k nariadeniu (ES) č. 1060/2009.
Článok 3
Zoznam poplatkov účtovaných každému klientovi
1. Registrované ratingové agentúry zabezpečujúce úverové ratingy na základe modelu „emitent platí“ musia oznámiť ESMA poplatky účtované každému klientovi za individuálne úverové ratingy a akékoľvek doplnkové služby na každú právnickú osobu, ako aj súhrnné poplatky účtované skupine spoločností.
2. Registrované ratingové agentúry poskytujúce úverové ratingy na základe modelu „upisovateľ alebo investor platí“ musia oznámiť ESMA celkové poplatky účtované každému klientovi za takéto poskytnuté služby, ako aj za doplnkové služby.
3. Registrované ratingové agentúry zaznamenávajú všetky odchýlky od cenových politík alebo cenových postupov alebo neuplatňovanie cenových politík, sadzobníka poplatkov či programu poplatkov alebo neuplatňovanie cenového postupu na rating, a to s jasnou identifikáciou hlavných vysvetlení uvedených odchýlok a dotknutého individuálneho ratingu vo formáte stanovenom v tabuľke 1 prílohy II. Tieto záznamy sa na požiadanie bezodkladne sprístupnia orgánu ESMA.
Článok 4
Druhy úverového ratingu
Registrované ratingové agentúry klasifikujú ratingy, o ktorých sa majú podávať správy, v súlade s druhmi definovanými v článku 3 delegovaného nariadenia Komisie (EÚ) 2015/2 (5).
Článok 5
Údaje, ktoré sa majú oznamovať
1. Registrované ratingové agentúry oznamujú ESMA položky uvedené v článku 2 ods. 2 a 3 a údaje uvedené v tabuľkách 1 až 4 prílohy I, ako aj cenové politiky, sadzobníky poplatkov, programy poplatkov a postupy v samostatných súboroch.
2. Registrované ratingové agentúry oznamujú ESMA údaje uvedené v tabuľkách 1 a 2 prílohy II v prípade údajov o poplatkoch za každý vydaný individuálny úverový rating a poplatkoch účtovaných za úverové ratingy a akékoľvek doplnkové služby na každého klienta v súlade s článkom 3 ods. 1
3. Registrované ratingové agentúry, ktoré poskytli úverové ratingy na základe modelu „upisovateľ alebo investor platí“, oznamujú ESMA údaje uvedené v tabuľke 1 prílohy III za poskytnuté ratingové služby na každého klienta v súlade s článkom 3 ods. 2
4. Údaje uvedené v tabuľkách 1 až 4 prílohy I, tabuľkách 1 a 2 prílohy II a tabuľke 1 prílohy III sa ESMA predkladajú v samostatných súboroch.
Článok 6
Úvodné podávanie správ
1. Každá registrovaná ratingová agentúra poskytne ESMA v súlade s článkom 5 ods. 1 údaje v tabuľkách 1 až 4 prílohy I a samostatné súbory o cenových politikách, sadzobníkoch poplatkov, programoch poplatkov a postupoch, ktoré uplatňuje pri každom druhu úverového ratingu, ktorým sa aktívne zaoberá, a to do 30 dní od dátumu nadobudnutia účinnosti tohto nariadenia.
2. Úvodná správa o poplatkoch uvedených v článku 5 ods. 2 a 3 sa ESMA predloží deväť mesiacov od dátumu nadobudnutia účinnosti tohto nariadenia a musí zahŕňať údaje získané od dátumu nadobudnutia účinnosti tohto nariadenia do 30. júna 2015.
3. Druhá správa o poplatkoch uvedených v článku 5 ods. 2 a 3 sa ESMA predloží do 31. marca 2016 a musí zahŕňať údaje získané od 1. júla 2015 do 31. decembra 2015.
Článok 7
Priebežné podávanie správ
1. Bez toho, aby boli dotknuté požiadavky na úvodné podávanie správ stanovené v článku 6, informácie predložené v súlade s článkom 5 sa predkladajú každoročne do 31. marca a musia zahŕňať údaje a cenové politiky, sadzobníky poplatkov, programy poplatkov a postupy týkajúce sa predchádzajúceho kalendárneho roka.
2. Bez toho, aby bol dotknutý odsek 1, sa podstatné zmeny cenových politik, sadzobníkov poplatkov, programov poplatkov a postupov oznamujú ESMA priebežne po ich prijatí bez zbytočného zdržania a najneskôr 30 dní po ich vykonaní.
3. Registrované ratingové agentúry bezodkladne oznámia ESMA všetky výnimočné okolnosti, ktoré môžu dočasne zabrániť podávaniu správ v súlade s týmto nariadením alebo spôsobiť jeho zdržanie.
Článok 8
Postupy podávania správ
1. Registrované ratingové agentúry predkladajú súbory údajov v súlade s technickými pokynmi, ktoré poskytol ESMA, a používajú pri tom systém podávania správ, ktorý stanovil ESMA.
2. Registrované ratingové agentúry uchovávajú súbory údajov zaslané orgánu ESMA a prijaté týmto orgánom podľa článku 5, ako aj záznamy o odchýlkach uvedené v článku 3 ods. 3 v elektronickej podobe najmenej počas piatich rokov. Tieto súbory sa na požiadanie sprístupnia orgánu ESMA.
3. Ak registrovaná ratingová agentúra zistí v predložených údajoch vecné chyby, bez zbytočného zdržania o tom informuje ESMA a opraví príslušné údaje podľa technických pokynov, ktoré poskytol ESMA.
Článok 9
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 30. septembra 2014

Labels: 2
4
10
7
9
12